Obama: 'Nasilje u Libiji predstavlja kršenje međunarodnih normi'
Predsjednik SAD je rekao da su ljudska prava univerzalna vrijednost o kojoj se ne može pregovarati te da se ona 'moraju poštovati'
U posebnom obraćanju iz Bijele kuće, gospodin Obama je rekao da je u ovom trenutku imperativ da se države svijeta postave jedinstveno u vezi s brutalnim odgovorom režima Moammara Gadhafija na nenasilno traženje građana da se provedu reforme. Predsjednik Barack Obama izjavio je da državno nasilje u Libiji predstavlja kršenje međunarodnih normi. Američki je predsjednik zatražio od svog tima za nacionalnu sigurnost da pripremi 'čitav spektar opcija' za rješavanje krize u Libiji. U posebnom obraćanju iz Bijele kuće, gospodin Obama je rekao da je u ovom trenutku imperativ da se države svijeta postave jedinstveno u vezi s brutalnim odgovorom režima Moammara Gadhafija na nenasilno traženje građana da se provedu reforme. U svojoj prvoj javnoj izjavi koja se ticala situacije u Libiji, predsjednik Obama je patnje Libijaca i krvoproliće u njihovoj zemlji nazvao 'šokantnim i neprihvatljivim'. On je rekao da su ljudska prava univerzalna vrijednost o kojoj se ne može pregovarati te da se ona 'moraju poštovati'. Američki je predsjednik dodao da će se državna tajnica Hillary Clinton uskoro uputiti u Genevu, na konzultacije sa saveznicima i drugim čimbenicima u međunarodnoj zajednici, o mogućem zajedničkom odgovoru na brutalnu akciju libijskog režima. Državna tajnica Clinton jučer je izjavila da su Sjedinjene Države u bliskom kontaktu sa svojim partnerima u inozemstvu kako bi se libijskoj vladi uputila poruka da je nasilje neprihvatljiv način rješavanja ovakve situacije te da će režim Moammara Gadhafija odgovarati za svoje postupke. Gospođa Clinton je dodala da je u ovom trenutku prvi prioritet Sjedinjenih Država sigurnosti američkih državljana u Libiji, sugerirajući time da se poduzimaju svi koraci kako bi se oni evakuirali iz te arapske zemlje. Glasnogovornik Državnog tajništva P.J. Crowley izjavio je jučer da Sjedinjene Države raspolažu s nizom opcija kada je riječ o protu-mjerama protiv Gadhafijeva režima. Među njima su i bilateralne i multilateralne sankcije. Predstavnik američke diplomacije dodao je da je vrlo važno da se te američke mjere koordiniraju s međunarodnom zajednicom. Europska unija već je najavila pripremu sankcija protiv Libije. Među tim mjerama mogla bi biti i zabrana izdavanja viza pojedinim libijskim državnim dužnosnicima koji su umiješani u brutalno gušenje protu-vladinih prosvjeda te zamrzavanje libijske imovine u inozemstvu.